Návrh na zrušenie úlohy D.5. z uznesenia vlády SR č.547 z 2. júla 2003

Na základe uznesenia vlády SR č. 547/2003 úlohy D.5.  bolo uložené ministerstvu obrany SR  rokovať s predstaviteľmi  Výboru pre vojensko technickú spoluprácu RF (v súčasnosti Federálnej služby pre vojensko technickú spoluprácu RF so zahraničím)  a uvedené zmeny v dodávkach špeciálnej techniky premietnuť v“ Protokole medzi vládou Slovenskej republiky a vládou Ruskej federácie o dodávkach produkcie vojenského určenia na účet čiastočného zníženia zadlženosti Ruskej federácie voči Slovenskej republike“, ktorý bol podpísaný 12. novembra 2001 v Moskve.
     Obsahom protokolu je dodávka materiálu vojenského určenia pre potreby ozbrojených síl SR. Dodatok k tomuto protokolu mal riešiť zmenu sumy, za ktorú sa mala dodávka uskutočniť a spresnenie dodávateľov z Ruskej federácie na uzatváranie kontraktov.
     Uznesením vlády SR č. 547/2003 bolo rezortu ministerstva obrany pridelených 163,2 mil. USD, ktoré boli rozdelené takto: 
- finančná operácia 130 mil. USD,
 - uzatvorené kontrakty 24,8 mil. USD,
- prevod  v prospech ministerstva vnútra SR 6,25 mil. USD,
- medzibankové poplatky dohodnuté pre účely znižovania zadlženosti RF voči SR 2,15 mil. USD.
     Ruská strana zastúpená Federálnou službou pre vojensko – technickú spoluprácu bola požiadaná o vypracovanie dodatku k pôvodnému Protokolu, ktorý by zohľadňoval aktuálnu situáciu pri znižovaní zadlženosti Ruskej federácie voči Slovenskej republike prostredníctvom materiálu vojenského určenia. Napriek urgenciám a dvom stretnutiam s predstaviteľmi Federálnej služby pre vojensko – technickú spoluprácu, ruská strana predkladala návrh dodatku so sumou, ktorú Ministerstvo financií Slovenskej republiky neakceptovalo.
     Vzhľadom na uvedené skutočnosti a na to, že kontrakty uzatvorené medzi Ministerstvom obrany Slovenskej republiky a dodávateľmi z Ruskej federácie boli k 15. decembru 2005 realizované, uvedený dodatok k protokolu stráca svoju opodstatnenosť a stáva sa iba formálnou časťou pôvodne stanovenej úlohy uvedeného uznesenia uznesenia vlády.
     Z tohto dôvodu považujem predmetnú úlohu za splnenú a dodatok za nepotrebný, keďže jeho podpis v súčasnosti už nerieši potrebu realizácie tovarových dodávok v prospech Ministerstva obrany Slovenskej republiky.